CELEX: 32018R1936
Language: bg
Date: 2018-12-10 00:00:00
Title: Регламент за изпълнение (ЕС) 2018/1936 на Комисията от 10 декември 2018 година за изменение на Регламент за изпълнение (ЕС) № 371/2011 по отношение на максималното ниво на диметиламиноетанол (DMAE) (Текст от значение за ЕИП.)

11.12.2018   
               
               
                  BG
               
               
                  Официален вестник на Европейския съюз
               
               
                  L 314/34
               
            
         РЕГЛАМЕНТ ЗА ИЗПЪЛНЕНИЕ (ЕС) 2018/1936 НА КОМИСИЯТА
         от 10 декември 2018 година
         за изменение на Регламент за изпълнение (ЕС) № 371/2011 по отношение на максималното ниво на диметиламиноетанол (DMAE)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 и член 13, параграф 3 от него,
         като има предвид, че:
         
                     (1)
                  
                  
                     В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на разрешително.
                  
               
                     (2)
                  
                  
                     С Регламент за изпълнение (ЕС) № 371/2011 на Комисията (2) беше разрешена употребата на диметилглицин натриева сол като фуражна добавка за пилета за угояване за срок от десет години.
                  
               
                     (3)
                  
                  
                     В съответствие с член 13, параграф 3 от Регламент (ЕО) № 1831/2003 във връзка с член 7 от същия регламент притежателят на разрешителното предложи да бъдат изменени условията на разрешителното чрез промяна на производствения процес. Заявлението беше придружено от съответните данни в подкрепа на искането за промяна. Комисията препрати заявлението до Европейския орган за безопасност на храните (наричан по-долу „Органът“).
                  
               
                     (4)
                  
                  
                     В становището си от 17 април 2018 г. (3) Органът заключи, че добавката, произведена посредством новия производствен процес, не оказва неблагоприятно въздействие върху здравето на животните, човешкото здраве или околната среда. Той също така заключи, че наличието на диметиламиноетанол (DMAE) на равнище, което е по-малко или равно на 0,1 %, не оказва влияние върху ефикасността на добавката. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.
                  
               
                     (5)
                  
                  
                     При оценката на диметилглицин натриева сол, произведена посредством новия производствен процес, беше установено, че предвидените в член 5 от Регламент (ЕО) № 1831/2003 условия за издаване на разрешително са изпълнени. С оглед на изложените причини употребата на посоченото вещество следва да бъде разрешена съгласно предвиденото в настоящия регламент.
                  
               
                     (6)
                  
                  
                     Поради това Регламент за изпълнение (ЕС) № 371/2011 следва да бъде съответно изменен.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В приложението към Регламент за изпълнение (ЕС) № 371/2011, в четвъртата колона „Състав, химическа формула, описание, аналитичен метод“ под текста „активно вещество“ се добавя следното: „Диметиламиноетанол (DMAE) ≤ 0,1 %“.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 10 декември 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 268, 18.10.2003 г., стр. 29.
         
            (2)  Регламент за изпълнение (ЕС) № 371/2011 на Комисията от 15 април 2011 г. относно разрешителното за диметилглицин натриева сол като фуражна добавка за пилета за угояване (притежател на разрешителното Taminco N.V.) (ОВ L 102, 16.4.2011 г., стр. 6).
         
            (3)  EFSA Journal (Бюлетин на ЕОБХ), 2018; 16 (5): 5268.